Seks nye korttidsparkeringspladser i Slotsgade vil koste kommunen cirka 1,2 millioner kroner at anlægge. Arkivfoto: Jens Berg Thomsen
En million kroner skal bruges på at etablere seks nye parkeringspladser i Slotsgade, ned mod Slangerupgade, hvor man skal kunne stille bilen i 15 eller 30 minutter
trafik Det skal blive lidt lettere at stille bilen og smutte ind efter en pizza eller noget medicin på apoteket.
Beboere, butiksindehavere og andre relevante parter skal nemlig nu høres om ideen om at etablere seks nye korttidsparkeringspladser i den vestlige del af Slotsgade. De nye parkeringslommer skal placeres i Slotsgade mellem Slangerupgade og indkørslen til Posen, foran erhvervsdrivende som for eksempel Ninos Restaurant, Giovanni's og Røde Kors.
Arkitektur, Byplan og Trafikudvalget skal diskutere sagen på deres møde onsdag.
Parkeringspladserne, som står til at få 15 eller 30 minutters tidsbegrænsning, skal anlægges mellem træerne, som skal beskyttes af stolper.
Det kommer ifølge forvaltningens beregninger til at koste cirka 1,2 millioner kroner at anlægge de nye p-pladser. Pengene stammer fra den pulje, der blev afsat til at indføre en times gratis parkering på de kommunal p-pladser - hvilket blev indført i september 2018.